Kubo dvigubinimas
Kubo dvigubinimas – dvigubai didesnio tūrio kubo brėžimas duotam kubui. Ši problema yra viena iš trijų klasikinių brėžimo uždavinių, kitos dvi yra kampo trisekcija ir skritulio kvadratūra. Kubo dvigubinimo neišsprendžiamumą 1837 m. įrodė prancūzų inžinierius ir matematikas Pjeras Vancelis (Pierre Wantzel), parodydamas, kad skaičiaus 2 kubinė šaknis yra nenubraižoma liniuote ir skriestuvu. Kubo dvigubinimą atlikti įmanoma naudojant papildomas priemones, pavyzdžiui, graduotą liniuotę ir skriestuvą arba specialias kreives.